**Beszámoló a Győri Vasutas Természetjáró Egyesület**

**2016-os teljesítménytúrájáról**

Idén áprilisban immár 7. alkalommal rendeztük meg a szokásos teljesítménytúránkat, a Sokorói-dombságban. Tényleg semmi szándékosság nem volt az időzítésben, de pont az idén 70 éves a győri vasutas természetjárás. 7 év - 70 év. Vajon az elődeink gondolták volna, hogy így felfut az országban a teljesítménytúrázás? Egy-egy hétvégén lassan már az a gond, hogy melyik túrára menjen el az ember, annyi van belőlük. Nekünk is volt konkurenciánk, de szerencsére így is 660-an eljöttek. Választék bőven volt a túránkon, hiszen 10 és 60 km között hat táv között lehetett dönteni.

A rajt-cél helyen, a ravazdi Jegenye Étterem teraszán már 6 órakor megjelentek az első indulók (köszönet az étterem tulajdonosainak a hely biztosításáért). Muszáj is volt, hisz pl. a 60 km-t legyalogolni nem kis időbe telt. Ráadásul volt olyan, akinek a 60 km is kevés volt: ő előtte még lefutotta a 15 km-es távot. Más elképesztő teljesítményekkel is találkoztunk: pl. volt olyan túrázó, aki a gyerekét háti hordozóban vitte, 30 km-en át. Az ötven körüli létszámú rendezőgárda egy része kapkodhatott, mert mire a nevezőket regisztrálták, ellátták az itinerrel, már állhattak is neki az oklevelek írásának, és a zsíros kenyerek kenésének. Köszönet nekik.

A túrázókat a délutáni esőbe belefutók kivételével kegyeibe fogadta az időjárás, mivel a legnagyobb részük addigra már beérkezett, mire megjött az eső. A hosszú távra vállalkozók jártak pórul, de ők viszont már „profik” a teljesítmény túrázásban, így volt módjuk hozzászokni a nehézségekhez. Viszont nem tudom, hogy mennyire volt az esőhöz szokva az a két kutya, akiket az indításnál lefényképeztem. Láttam őket ugyanis délután beérkezni, csapzottan, ázottan. Ekkor sajnos nem készült róluk fotó, így az „Ilyen volt-ilyen lett” kép sajnos nem született meg.

Talán a leginkább lelkes résztvevők a gyerekek voltak. Több iskolából csoportosan jöttek el, amiért a beszervező pedagógusoknak külön köszönet jár, hiszen manapság nem „divat”, hogy egy pedagógus ilyennel foglalkozzon. Természetesen a kísérő szülőknek, hozzátartozóknak is jár a köszönet. Hogy honnan jöttek? P A Bárczi Gusztáv Gyerekotthonból, a Móricz Zsigmond Általános Iskolából (Győrszentiván), a Petőfi Általános Iskolából (Győrzámoly), Töltéstaváról stb. Gyakran a felnőttek alig bírták a lépést tartani a gyerekekkel. Volt olyan, hogy a célba úgy kellett mindenkinek befutnia, mert a gyerekek ragaszkodtak hozzá, és a felnőttek nem akartak szégyenben maradni. 17 km után még futni is! Menet közben lehetett tanítgatni a gyerekeket a térkép olvasására, az útjelzések értelmezésére, a növényekről való ismeretekre, vagy pl. arra, hogyan és milyen ágat vágjanak maguknak túrabotnak.

A 10, 40 és 60 km-es távra benevezettek Pannonhalmán is áthaladtak. Akinek szerencséje volt, és pont akkor járt az apátság körül, amikor a mi rendezvényünkkel egy napon tartott kerékpárverseny résztvevői mellette haladtak el, illetve az apátság főbejárata előtti célba éppen akkor érkeztek be a versenyzők, amikor ő is ott volt, annak külön élmény lehetett egy ilyen látványosságba bele csöppennie.

A Jegenye Étteremben a célba érkezett, fáradt embereknek igyekeztünk minél jobban a kedvébe járni. A résztvevők oklevelet, kitűzőt, az iskolai csapatok ráadásul serleget is kaptak. Volt zsíros kenyér, a tagjaink által készített sütemények, gulyásleves, vaddisznó pörkölt. És tombola! A fődíjat, egy hátizsákot a győri Geotrek túrabolt adományozta, a többit zömmel a tagjaink ajánlották fel. Köszönet nekik.

A résztvevőknek az ellenőrző pontokon is igyekeztünk a kedvébe járni, ha mással nem, akkor egy-egy csoki szelettel, ivóvízzel, tájékoztatással. Ilyenkor próbáltunk beszédbe elegyedni is velük. Elismerően szóltak a tájról, az útjelzésekről, az ellátásról, a rendezésről. Reméljük, ez nem csak az udvariasságnak tudható be-tényleg így is érezték.

Jövőre újból találkozhatunk!

Scheidlberger László

szervező

Egyesületünk áprilisban a teljesítménytúránkon kívül szervezett még 10 gyalogtúrát (Szigetköz, Bakony, Sokoró, Soproni-hegység), 2 kerékpártúrát és 5 autóbuszos túrát, melyek során a Pilisben, a Balaton-felvidéken és Ausztriában jártunk.

A Vicinális túránkat a Bakonyvasútra terveztük: Tarjánpuszta vasútállomáson ismerkedtünk meg a vonal múltjával, jelenével és az állomás működésével, majd gyalogtúrára mentünk a Sokoróba. Munkatúrákat tartottunk az útjelzések minőségének javítására és egy új, 5 km-es átkötő turistautat is létrehoztunk a Sokoróban.

A megyei szövetség által szervezett Bakonyi Csillagtúra Versenyen ismételten az 1. helyezést szereztük meg!

Igazán tartalmas és sikeres hónapot hagytunk magunk mögött, de a május is tartalmasan telt: **az egyesület éves közgyűlésén** 35 tagunknak adhattuk át a szövetség jelvényeit: 18 tagunk kapott bronzjelvényt, 6 fő ezüstjelvényt, 11 tagunkat pedig aranyjelvénnyel díjazott a Vasutas Természetjárók Szövetsége. Ezt követően **ünnepség keretében emlékeztünk meg a győri vasutas természetjárás 70-éves évfordulójáról** és méltattuk a turista elődök munkáját, eredményeit.

Május 21-én a Keleti-Bakonyban folytattuk a 70. évforduló ünneplését. Gyalogtúra keretében jártuk be a Gaja-szurdok nevezetességeit.

Csuka István

elnök GYVTE

További képek a Facebook oldalunkon: <https://www.facebook.com/Gy%C5%91ri-Vasutas-Term%C3%A9szetj%C3%A1r%C3%B3-Egyes%C3%BClet-755346954525372/?fref=ts>